পূর্ণাঙ্গ ঈদ বোনাসের দাবিতে বরিশালে বেসরকারি শিক্ষকদের বিক্ষোভ
পূর্ণাঙ্গ ঈদ বোনাসের দাবিতে বরিশালে বিক্ষোভ মিছিল করেছে বেসরকারি শিক্ষক ও কর্মচারী ফেডারেশন।
আজ বৃহস্পতিবার ঈদের দিন সকালে নগরীর ফকিরবাড়ী এলাকা   থেকে বিক্ষোভ ও কালোপতাকা মিছিল বের করেন তারা।
মিছিলটি নগরীর গুরুত্বপূর্ণ সড়ক প্রদক্ষিণ করে অশ্বিনী কুমার হলের সামনে এসে শেষ হয়।
মিছিল শেষে সংক্ষিপ্ত বক্তব্য দেন বাংলাদেশ কলেজ শিক্ষক সমিতির সভাপতি মহসিন উল ইসলাম হাবুলসহ আরও শিক্ষকবৃন্দ।
আন্দোলনরত শিক্ষকদের পক্ষে মুলাদী নাজিরপুর ইউনাইটেড কলেজের শিক্ষক নুরুল ইসলাম জানান, বেসরকারি স্কুল ও কলেজের শিক্ষকরা পূর্ণাঙ্গ উৎসব ভাতা পান না। তারা মাত্র ২৫ ভাগ উৎসব ভাতা পান।
এর ফলে বেসরকারি কলেজের শিক্ষকরা ঈদসহ যেকোনো উৎসব পূর্ণাঙ্গ উদ্দীপনার মধ্য দিয়ে উদযাপন করতে পারেন না।
তিনি বলেন, 'আমাদের দাবি জানাই আগামী বছরের মধ্যে সরকারি ও বেসরকারি পর্যায়ে উৎসব ভাতা সমান পর্যায়ের হবে।'
বক্তারা বলেন, সারাদেশে পাঁচ লক্ষাধিক বেসরকারি শিক্ষক ও কর্মচারী আছেন, যারা ঈদ বোনাসের ৭৫ ভাগ থেকে বঞ্চিত।
শিগগির পূর্ণাঙ্গ ঈদ বোনাসের দাবি বাস্তবায়ন না হলে কঠোর আন্দোলনের ঘোষণা আসবে বলে হুঁশিয়ারি দেন তারা।

পূর্ণাঙ্গ ঈদ বোনাসের দাবিতে বরিশালে বিক্ষোভ মিছিল করেছে বেসরকারি শিক্ষক ও কর্মচারী ফেডারেশন।